Την απόφαση της Τουρκίας να αναστείλει τη συμφωνία επανεισδοχής μεταναστών που είχε συνάψει με την Ελλάδα, ανακοίνωσε ο Τούρκος Υπουργών Εξωτερικών Μεβλούτ Τσαβούσογλου, σύμφωνα με την τουρκική εφημερίδα Χουριέτ.

Ο κ. Τσαβούσογλου, κατά το ίδιο δημοσίευμα, χαρακτήρισε απαράδεκτη την απελευθέρωση των Τούρκων στρατιωτικών, των οποίων την έκδοση ζητεί η Άγκυρα από την Ελλάδα, για συμμετοχή στην απόπειρα πραξικοπήματος.

Ο Τούρκος υπουργός Εξωτερικών επεσήμανε ότι «η Ελλάδα είναι μια χώρα που έχει υποφέρει περισσότερο από τα πραξικοπήματα και η κυβέρνηση έπρεπε να λύσει αυτό το θέμα».

Πρόσθεσε ότι η Ελλάδα «δέχεται μεγάλες πιέσεις από την Δύση και ειδικά η Δικαιοσύνη».

EURONEWS Η Τουρκία παγώνει τη συμφωνία επανεισδοχής μεταναστών με την Ελλάδα

«Έχουμε μια προσφυγική συμφωνία με την Ευρωπαϊκή Ένωση η οποία και εφαρμόζεται. Έχουμε όμως και μια διμερή συμφωνία με τη Ελλάδα για την επανεισδοχή προσφύγων, την οποία αναστέλλουμε επί του παρόντος. Η διαδικασία αυτή δεν έχει πάντως τελειώσει πλήρως, αλλά εμείς θα συνεχίσουμε τις ενέργειες μας προς την Ελλάδα» τόνισε ο Τούρκος υπουργός Εξωτερικών.

Μποζντάγ: Παράνομη η προσέγγιση της Ελλάδας για τους «οκτώ»

Νωρίτερα, ο αντιπρόεδρος της τουρκικής κυβέρνησης Μπεκίρ Μποζντάγ χαρακτήρισε παράνομη και αντίθετη προς το διεθνές δίκαιο τη στάση της Ελλάδας στο ζήτημα των οκτώ Τούρκων στρατιωτικών.

Μιλώντας σε δημοσιογράφους, σύμφωνα με το τουρκικό πρακτορείο Anadolu, επεσήμανε ότι η Άγκυρα είναι ενοχλημένη από τη στάση της Ελλάδας. Επέμεινε, δε, ότι η στάση της Αθήνας δεν συνάδει με τις σχέσεις καλής γειτονίας.

Τόνισε εξάλλου ότι το θέμα δεν έχει να κάνει με το ΝΑΤΟ και επανέλαβε ότι η Τουρκία θα συνεχίσει να αγωνίζεται αποφασιστικά κατά της τρομοκρατίας.